अवैध हथियार बेचने व खरीदने वाले चार आरोपी गिरफ्तार
क्राइम ब्रांच ने पुलिस के साथ संयुक्त कार्रवाई कर अवैध हथियारों की खरीदी-बिक्री करने वाले चार आरोपियों को गिरफ्तार किया है। इनसे 10 हथियार बरामद किए हैं।
क्राइम ब्रांच एएसपी अमरेंद्र सिंह ने बताया आरोपियों में लालसिंह पिता उमरावसिंह सिकलीगर निवासी (खरगोन), अजय पिता किशोर ठक्कर निवासी लसूड़िया, प्रवीण पिता प्रकाश पंवार निवासी महू और अजय उर्फ अज्जू पिता रामलाल थापा निवासी महू को गिरफ्तार किया है। मुखबिर से मिली सूचना के बाद क्राइम ब्रांच व भंवरकुआं पुलिस ने संयुक्त कार्रवाई करते हुए ट्रांसपोर्ट नगर में दबिश देकर लालसिंह को पकड़ा। उसके पास से दो देशी कट्टे, एक जिंदा कारतूस बरामद किया। पूछताछ में उसने बताया वह अवैध हथियार बेचने के लिए आता था। उसने बताया लसूड़िया में अजय के पास भी हथियार हैं। इस पर लसूड़िया पुलिस ने दबिश देकर अजय को पकड़ा था। उसके पास से एक देशी पिस्टल, दो देशी कट्टे व एक जिंदा कारतूस जब्त किया गया। अजय गैस एजेंसी पर रिक्शा चलाने का काम करता है। वह सेंट्रल जेल में भी बंद था, तभी वह लालसिंह के लड़के गुरुबक्षसिंह के संपर्क में आया। उसके बाद वह अवैध हथियार बेचने के धंधे में आ गया था। पूछताछ में उसने बताया जूनी इंदौर में उसने प्रवीण और अज्जू को हथियार बेचे हैं। इस पर टीम ने दोनों को पकड़ा। प्रवीण के पास से दो पिस्टल, एक देशी कट्टा, दो जिंदा कारतूस और अज्जू के पास से एक पिस्टल व एक देशी कट्टा और दो जिंदा कारतूस जब्त किए हैं।
कुख्यात बदमाश पर कर चुका है हमला
पूछताछ में पता चला है कि प्रवीण पर 10 अपराध किशनगंज, महू, सेंधवा थाने में दर्ज हैं। प्रवीण सेंधवा में कुख्यात बदमाश संजय यादव पर हुए हमले में शामिल रह चुका है। प्रवीण पर 2012 में जिलाबदर की कार्रवाई भी हो चुकी है। वहीं अज्जू पर महू क्षेत्र में मारपीट एक्ट के लगभग नौ अपराध दर्ज हैं, जिसे वर्ष 2004-05 में जिलाबदर किया गया है।
hin_Deva hin_Deva hin_Deva hin_Deva hin_Deva